

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: [hivatal@telki.hu](mailto:hivatal@telki.hu)

[www.telki.hu](http://www.telki.hu)

**ELŐTERJESZTÉS**

**A KÉPVISELŐ-TESTÜLET 2024. november 25-i rendes ülésére**

|  |
| --- |
| **Tárgyalandó napirendi pont:**  **Házi gyermekorvosi körzet betöltésére pályázat kiírása** |

**A napirendet tárgyaló ülés dátuma**: **2024.11.25.**

**A napirendet tárgyaló ülés:** **Pénzügyi, Településfejlesztési és Fenntarthatósági** **Bizottság, Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1.ELŐZMÉNYEK, KÜLÖNÖSEN AZ ADOTT TÁRGYKÖRBEN HOZOTT KORÁBBI TESTÜLETI DÖNTÉSEK ÉS AZOK VÉGREHAJTÁSÁNAK ÁLLÁSA:**

**2. JOGSZABÁLYI HIVATKOZÁSOK**:

**3. KÖLTSÉGKIHATÁSOK: Nincs**

**4. TÉNYÁLLÁS BEMUTATÁSA:**

Telki községben a gyermek háziorvosi feladatokat az önkormányzattal kötött Feladat ellátási szerződés alapján az **Engelleiter és Társa Szolgáltató Bt**. ( 2092 Budakeszi, Szanatórium utca 2., személyes ellátási kötelezettséggel érintett orvos dr. Asztalos Mária ) látta el, dr. Asztalos Mária 2023. november 9. napján történt sajnálatos elhalálozásáig.

A Polgári Törvénykönyvről szóló 2013. évi V. törvény 6:179. § (1) bekezdése alapján*, , A feladat-ellátási szerződésben nevesített, egyetlen szakképesítéssel rendelkező, személyes ellátásra kötelezett háziorvos halálával a feladat-ellátási szerződés teljesítése lehetetlenné válik, a feladat-ellátási szerződés az orvos halálának napján – külön jogcselekmény meghozatala nélkül is - megszűnik.*

A feladat-ellátási szerződés megszűnését követően az egészségügyi **alapellátás biztosítása** a települési **önkormányzat hatáskörébe került.**

Az alapellátás biztosítását a települési önkormányzat helyettesítés útján is biztosíthatja. A helyettesítésre vonatkozó szerződést a polgári jog általános szabályai alapján az önkormányzat a helyettesítő orvossal vagy annak cégével is megkötheti.

Az egészségügyi alapellátás biztosítása az egészségügyi alapellátásról szóló 2015. évi CXXIII. törvény 3. pont 5. § 1. a) pontja az alábbiak szerint rendelkezik:

***„3. A települési önkormányzat feladatai az egészségügyi alapellátás körében***

*5. §. (1) A települési önkormányzat az egészségügyi alapellátás körében gondoskodik:*

1. *a háziorvosi, házi gyermekorvosi ellátásról,*
2. *a fogorvosi alapellátásról,*
3. *az alapellátáshoz kapcsolódó fogorvosi ügyeleti ellátásról, valamint Budapest területén az alapellátáshoz kapcsolódó háziorvosi és házi gyermekorvosi ügyeleti ellátásról, és*

*e) az iskola-egészségügyi ellátásról. ”*

# Az önálló orvosi tevékenységről szóló 2000. évi II. törvény végrehajtásáról szóló313/2011. (XII. 23.) Korm. rendelet 9. §(1) a vonatkozó jogszabályi rendelkezések szerint kell a helyettesítésről gondoskodni, ha

*a)*a praxisjog jogosultja a személyes szolgáltatásnyújtási kötelezettségének nem tud eleget tenni, vagy

*b)*a háziorvosi körzet tartósan betöltetlen.

Telki község Önkormányzat képviselő-testülete 117/2023. (XI.27.) önkormányzati határozatával döntött arról, hogy a Telki gyermek háziorvosi körzetben a gyermekorvosi feladat ellátást visszaveszi és a feladatot tartós helyettesítéssel látja el.

Telki község Önkormányzata az Érdi Járási Hivatal Népegészségügyi Osztály PE-06/NEO/04879-2/2023 számú módosító határozatával 2023.12.01.-től működési engedélyt kapott a házi gyermekorvosi feladat ellátásra.

Az önkormányzat a feladat ellátást tartós helyettesítéssel látja el. A helyettesítés heti 20 órában 15 óra rendelés és 5 óra rendelkezésre állás mellett történik.

A tartós helyettesítési feladatokat jelenleg a Hank és Társa Bt. és a Csellár Bt. látja le, dr. Hank Zsuzsanna és dr. Csellár Zsuzsanna gyermekorvosok személyes közreműködésével.

A feladatellátás finanszírozásra az önkormányzat a Nemzeti Egészségügyi Alapkezelővel 1267171211/1 számon finanszírozási szerződést kötött.

**Jelenleg az önkormányzat a NEAK finanszírozás keretében az alábbi bevétellel számolhat: 1.500.000.- Ft/hó.**

**A jelenlegi helyettesítéssel történő ellátás keretében az önkormányzatot az alábbi havi kiadások terhelik:**

* Megbízás háziorvosoknak: ~ 1.300.000.- Ft/hó
* asszisztens bérköltség és annak járulékai: 447.000.- Ft/hó
* egészségügyi program ( Dericom ) költsége: 50.000.- Ft/hó
* orvosi rendelő rezsi költségei: évente kb. 500.000.- Ft

**Praxisjog folytatása**

**2000.évi II. törvény 2.§.**

*(4) A praxisjog jogosultjának halála esetén – egymást követő sorrendben – a praxisjog folytatására*

*a) a házastárs, illetőleg*

*b) az egyenesági leszármazó jogosult.*

*A b) pontban meghatározott személyek között a leszármazási fok határozza meg a praxisjog folytatására való jogosultság sorrendjét.*

*(6) Ha a (4) bekezdés alapján a praxisjog folytatására jogosult személy nem felel meg a jogszabályban meghatározott feltételeknek: – a praxisjog folytatására irányuló jogáról a sorrendben őt követő, a jogszabályi feltételeknek megfelelő személy javára lemondhat, illetőleg* ***– a praxisjogot a korábbi jogosult halálától számított******1 éven belül ingyenesen vagy visszterhesen elidegenítheti.***

*(7)  Ha a praxisjog elidegenítésére a (6) bekezdés alapján jogosult személy e jogával az ott megjelölt határidőn belül nem él,* ***a praxisjog megszűnik. ,,***

A korábbi praxisjogosult dr. Asztalos Mária elhalálozásától számított 1 év 2024. november 9-én fog lejárni.

A hozzátartozók a mai napig nem jelezték, hogy élni kívánnak azon jogukkal, hogy a praxisjogot értékesítik, ezt a jogszabály szerint 2024. november 9-ig tehetnék meg.

A jelenlegi helyettesítő egészségügyi szolgáltatók, csak időszakosan, részleges rendelés mellett ( heti 20 órában ) vállalták a helyettesítés ellátását, ezért szükséges hosszú távú megoldást találni a körzet lakosságának ellátása érdekében.

Tekintettel arra, hogy a házi gyermekorvosi körzetben a praxis tartósan betöltetlen, valamint a körzet működtetésére az önkormányzat nem rendelkezik feladatellátási szerződéssel bíró egészségügyi szolgáltatóval, szükséges a hosszú távú megoldás érdekében a tárgyi körzet működtetésére szólóan pályázat kiírása.

A pályázati felhívásra jelentkező pályázók közül, a kiválasztott, praxisjog megszerzésére alkalmas orvossal és a házi gyermekorvosi körzet működtetésére képes egészségügyi szolgáltatóval – gazdasági társasággal – feladatellátási előszerződés kerül megkötésre előzetes szakhatósági véleményezéssel, mely birtokában az orvos kérelmezi az Országos Kórházi Főigazgatóságtól, mint kijelölt praxiskezelőtől, a tárgyi körzetre szóló praxisengedélyt.

A praxisengedély birtokában kötheti meg az önkormányzat a körzet működtetésére az egészségügyi szolgáltatóval vagy az ellátást személyesen nyújtó orvossal a feladatellátási szerződést.

Ütemterv:

* pályázat kiírása
* pályázat elbírálása
* Telki község Önkormányzattal feladat ellátási előszerződés megkötése
* Országos Kórházi Főigazgatóságtól praxisengedély megszerzése
* Járási Hivatal Népegészségügyi Osztály működési engedély kiadása
* Nemzeti Egészségbiztosítási Alapkezelővel finanszírozási szerződés megkötése
* Telki község Önkormányzattal feladat ellátási szerződés ( végleges ) megkötése

A Pénzügyi Településfejlesztési és Fenntarthatósági Bizottság felkérte a hivatalt, hogy vizsgálja meg az alábbi kérdéseket:

* biztosíthat-e az önkormányzat pénzbeli támogatást a háziorvosnak meghatározott jogcímen pl. rezsi, benzin hozzájárulás, lakhatási hozzájárulás?

A hivatal megvizsgálta ennek lehetőségét. Államháztartáson kivüli szervezet részére az önkormányzat elszámolási kötelezettséggel külön megállapodás alapján tud biztosítani támogatást.

* biztosíthat-e az önkormányzat a házi gyermekorvos részére iparűzési adómentességet?

A hivatal megvizsgálta a helyi adókról szóló 1990.évi C. törvény A Htv. 39/C.§. rendelkezik a***z önkormányzat által nyújtható adómentesség, adókedvezményekről.*** A Htv.39/C.§. 3) bek alapján Az önkormányzat rendeletében jogosult a háziorvos, védőnő vállalkozó számára adómentességet, adókedvezményt megállapítani, feltéve, ha annak vállalkozási szintű iparűzési adóalapja az adóévben a 20 millió forintot nem haladja meg. Az adómentességnek, adókedvezménynek valamennyi háziorvos, védőnő vállalkozó számára azonosnak kell lennie.

A Htv. 52.§. 3.pontja alapján ***háziorvos, védőnő vállalkozó****:* az a vállalkozó, aki/amely – gazdálkodó szervezetként vagy egyéni vállalkozóként – külön jogszabály alapján háziorvosi, házi gyermekorvosi, fogorvosi alapellátási vagy védőnői tevékenységet végez és nettó árbevételének legalább 80%-a e tevékenység (tevékenységek) végzésére vonatkozó, az egészségbiztosítási szervvel kötött finanszírozási szerződés alapján az Egészségbiztosítási Alapból származik.

* Letelepedési pályázat igénybe vehető-e?

Az OKFŐ által kiírt pályázat alapján a feladatellátási szerződés birtokában igényelheti az orvos a tartósan betöltetlen körzet megszerzésére. Pályázatot az az orvos nyújthat be, aki a pályázat benyújtását megelőző két éven belül háziorvosi praxisjoggal nem rendelkezett, vagy olyan praxisjoggal rendelkezik, amelyet jelen pályázati kiírást követően arra a körzetre szerzett meg, amelyre pályázatában praxisjog vásárlási támogatást igényel.

Javaslom a képviselő-testületnek, hogy az önkormányzat írjon ki pályázatot a Telki gyermek háziorvosi körzet vállalkozási formában történő betöltésére.

Telki, 2024. november 13.

Deltai Károly

polgármester

**Határozati javaslat**

**Telki község Önkormányzat Képviselő-testülete**

**/2024.(.…...) Önkormányzati számú**

**Házi gyermekorvosi körzet betöltésére pályázat kiírása**

Telki község Önkormányzat képviselő-testülete úgy határozott, hogy az egészségügyi alapellátás körzeteiről szóló 6/2005. (05.27.) Ör. rendelet 2. sz. mellékletében meghatározott területi ellátási kötelezettségű, tartósan betöltetlen házi gyermekorvosi körzet működtetésére a jelen előterjesztés melléklete szerinti tartalommal pályázatot hirdet meg, és felkéri a polgármestert, hogy gondoskodjon a pályázat meghirdetéséről a jogszabályban előírt fórumokon.

Határidő: 2024.11…….

Felelős: polgármester

**1.számú melléklet**

**Pályázati felhívás**

**Házi gyermekorvosi körzet betöltésére**

**Telki Község Önkormányzata Képviselő-testülete pályázatot hirdet területi ellátási kötelezettséggel működő, az egészségügyi alapellátási körzetek megállapításáról szóló 6/2005(05.27.) önkormányzati rendeletében meghatározott Telki tartósan betöltetlen házi gyermekorvosi körzet betöltésére határozatlan időtartamra szóló feladat-ellátási szerződés keretében vállalkozási formában.**

**Az ellátandó feladatkör:**

Telki község – 2023. december 1-től helyettesítéssel ellátott - házi gyermekorvosi körzetének ellátása vállalkozási jogviszony formában, területi ellátási kötelezettséggel az önkormányzattal kötött feladat-ellátási szerződésben rögzített feltételek szerint.

**A feladat ellátásának helye:** Telki Egészségház 2089 Telki, Tücsök utca 2. (2018. évben épült, jól felszerelt gyermekorvosi rendelő)

**Pályázati feltételek:**

* A háziorvosi, házi gyermekorvosi és fogorvosi tevékenységről szóló 4/2000.(II.25.) EüM. rendeletben foglalt képesítési előírásoknak való megfelelés (csecsemő -és gyermekgyógyász szakképesítés)
* Az önálló orvosi tevékenységről szóló 2000. évi II. törvényben, valamint a törvény végrehajtásáról szóló 313/2011. (XII.23.) Korm. rendeletben, továbbá az egészségügyi alapellátásról szóló 2015. évi CXXIII. törvényben foglaltaknak, a háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet és az egészségügyi szolgáltatások nyújtásához szükséges szakmai minimumfeltételekről szóló 60/2003. (X. 20.) ESzCsM rendelet előírásainak biztosítása,
* Büntetlen előéletű,
* Cselekvőképesség
* Egészségügyi alkalmasság
* Magyar Orvosi Kamarai tagság
* B kategóriás jogosítvány
* Saját gépkocsi

**A pályázathoz csatolni kell:**

* Iskolai végzettséget, szakirányú képzettséget tanúsító okirat másolata, az eredeti okiratok bemutatása mellett
* Egészségügyi alkalmasságot igazoló okmány másolata,
* 3 hónapnál nem régebbi erkölcsi bizonyítvány, vagy az annak megkéréséről szóló postai feladóvevény másolata,
* Részletes személyi és szakmai tevékenységet bemutató fényképes szakmai önéletrajz, amely tartalmazza a szakmai gyakorlatot
* Egyéni vállalkozó esetén igazolás az egyéni vállalkozó nyilvántartásba vételéről, cégbejegyzés esetén 30 napnál nem régebbi cégkivonat
* Magyar Orvosi Kamarai tagság
* A működő vállalkozás meglétét igazoló dokumentum másolata (társas vállalkozás esetén alapító okirat/alapszabály és a cégbírósági bejegyzést igazoló okirat másolata vagy egyéni vállalkozás esetén a nyilvántartásba vételről szóló dokumentum)
* Nyilatkozat arról, hogy a pályázat elnyerése esetén a működési engedély kiadásához szükséges feltételeket teljesíti, valamint a NEAK finanszírozáson felüli esetleges díjigényéről írásban nyilatkozzon
* Nyilatkozat arról, hogy a pályázati anyagban foglalt személyes adatainak a pályázati eljárással összefüggő kezeléséhez hozzájárul,
* A pályázó nyilatkozata arról, hogy a pályázati eljárásban részt vevő személyek a pályázati anyagot megismerhetik, és abba betekinthetnek.
* A pályázó nyilatkozata arról, hogy a pályázat bizottsági véleményezése, tárgyalása során Magyarország helyi önkormányzatairól szóló 2011. évi CLXXXIX. tv. 46. § (2) bekezdés c) pontja alapján a nyilvános tárgyalásba beleegyezik-e (amennyiben valamennyi pályázó nem egyezik bele a nyilvános tárgyalásba, abban az esetben a pályázatok zárt ülésen kerülnek véleményezésre és elbírálásra),

**A pályázathoz kapcsolódó egyéb információk:**

- Ellátandó 0-14 év közötti lakosságszám: 956 fő.

- Jól képzett közel 20 éves helyi ismeretekkel rendelkező asszisztencia lehetősége

- Jól felszerelt modern rendelőhelyiség biztosítása (A rendelő rezsiköltsége a háziorvost terheli)

**- A rendelő alapfelszereltségét jelentő bútorzatot, eszközöket, informatikai eszközöket az önkormányzat biztosítja. A rendelő eszközparkja pályázati forrásból ez elmúlt években jelentős fejlesztésen esett át.**

- Eredményes pályázat esetén az önkormányzat feladatellátási szerződést köt, amelyben a felek rögzítik a működés feltételeit.

**- Helyi iparűzési adó mentesség igénybevételének lehetősége a hatályos adórendelet szabályai alapján**

**- Lakhatási támogatás biztosításának lehetősége az önkormányzattól**

**- A körzetre igénybevehető a Nemzeti Egészségbiztosítási Alapkezelő pályázata a tartósan betöltetlen háziorvosi és fogorvosi körzeteket betöltő orvosok letelepedésének támogatására (12.000.000 Ft pályázható).**

**A feladatellátás időtartama:**

- A feladata vállalkozási formában történő ellátása esetén a feladat-ellátási szerződés határozatlan időre szól.

**A jogviszony kezdete:**

A feladat-ellátási szerződés megkötését követően, az egészségügyi tevékenység folytatására vonatkozó praxisengedély alapján a Nemzeti Egészségbiztosítási Alapkezelővel megkötött finanszírozási szerződés hatályba lépését követően azonnal.

**A pályázat benyújtásának határideje**: 202………………... napja.

A határidő után érkezett pályázatokat az elbírálás során nem tudjuk figyelembe venni.

**A pályázat benyújtásának módja**: A pályázatot egy példányban, zárt borítékban, postai úton vagy személyesen Telki község Önkormányzata címére történő megküldésével (2089 Telki, Petőfi utca 1.) A pályázatokat 1 példányban, sértetlen, zárt borítékban szükséges benyújtani, illetve postára adni.

A borítékon kérjük feltüntetni: ,, **Pályázat házi gyermekorvosi körzet ellátása ,,**

**A pályázatok elbírálása**: A pályázatok elbírálásáról Telki Község Önkormányzat Képviselő-testületének Szociális, Egészségügyi, Ifjúsági és Köznevelési Bizottság javaslata alapján legkésőbb a pályázati határidő lejártát követő rendes képviselő-testületi ülésen dönt. Az ülés időpontjáról a pályázókat elektronikus úton értesítjük.

A pályázat kiírója fenntartja a pályázat eredménytelenné nyilvántartásának jogát.

**A pályázattal kapcsolatos további felvilágosítás:** A pályázattal kapcsolatban felvilágosítás dr. Lack Mónika jegyzőtől kérhető a jegyzo@telki.hu e-mail címen, vagy a 06-30-22-66-229 telefonszámon.

**A pályázati kiírás közzétételének helye:**

* **Országos Kórházi Főigazgatóság** [**https://alapellatas.okfo.gov.hu/**](https://alapellatas.okfo.gov.hu/)
* [**www.telki.hu**](http://www.telki.hu)
* **Telki Önkormányzat facebook csoport**